Hlina, Alojz, poslanec NR SR (2014-03-19):
Vážená pani predsedajúca, vážený pán minister, dovoľte mi uviesť pozmeňovací návrh. Oceňujem, že teda aj som rád, ešte drobnú poznámku predsa len, ja som hovoril o odpojení, pán minister, keď sa odpoja, kebyže nepotrebovali kúriť, ale oni sa odpoja, ale na to, aby teda zabezpečili zdroj tepla, tak musia vytvoriť nový projekt, čiže automaticky súvisí, nesúviselo by to vtedy, keby sa odpojili a už nemusia kúriť. No ale to je len taká technická vec. Znova držím tú líniu, čo som sa uviedol, že budem zmierlivý, lebo cítim, že je to na dobrej ceste, že by mohol prejsť pozmeňovací návrh zásadného významu pre našich poľnohospodárov, roľníkov, chovateľov, pestovateľov v zákone, do ktorého by to nikto nepovedal, o trhových miestach. Naozaj na trhoviská, okolo trhovísk vznikali civilizácie. Takže nepodceňujme, u nás sú trhoviská, možno niekto by povedal ako kolegovia, že semenišťom hriechu, žiaľ, tam sme to dopracovali. Ale niekedy sa naozaj pri hodvábnych cestách, pri trhoviskách tvorili mestá veľké, čiže vyžaduje si určitú úctu aj toto miesto. Stávajú sa veci, ktorých sme svedkami, to som ja hovoril v prvom čítaní, čiže nebudem obťažovať, že človek, ktorý býva v paneláku, je schopný predávať celý rok svoje paradajky, čo veríme – a v tom sa zhodneme –, že nemôže byť pravda. Takže na to, aby sme to vyriešili a sekundárne tým povzbudili skutočných pestovateľov paradajok, papriky, čili papriky a ja už neviem čoho aj chovateľov, aby sa nehanbili ísť na to trhovisko, aby si vedeli, že vedľa nich sa nepostaví takýto špekulant a podvodník alebo už bude menší predpoklad, lebo stále tá tvorivosť bude obrovská. Tak je takáto vôľa to riešiť v tomto zákone takýmto pozmeňovacím návrhom. Čiže na konci a prijatím tohto pozmeňovacieho návrhu by sa malo stať to, že by sa to malo trošku prečistiť. Samozrejme, aplikácia nám ukáže, ale verím, že už aj potom tí konkrétni skutoční výrobcovia, pestovatelia, teda pestovatelia, chovatelia budú mať sami záujem si to dosledovať. My im dáme možnosť, aby sa mali o čo zachytiť. Takže prečítam, ak dovolíte, pozmeňujúci návrh a doplňujúci poslanca Národnej rady Alojza Hlinu k vládnemu návrhu, ktorým sa mení a dopĺňa zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov a v znení neskorších predpisov a ktorým sa menia a dopĺňajú niektoré zákony, tlač 832. Je predložený na základe § 82 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Vládny návrh zákona, ktorým sa dopĺňa zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní v znení neskorších predpisov a ktorým sa menia a dopĺňajú niektoré zákony, sa mení a dopĺňa takto. 1. V článku I, 5. bode v § 3 sa za odsek 5 vkladá nový odsek 6, ktorý znie: „Žiadateľ, ak je osoba podľa § 10 písmena b), preukáže vlastníctvo pozemku, na ktorom uskutočňuje vlastnú pestovateľskú alebo chovateľskú činnosť alebo je nájomcom takéhoto pozemku alebo obdobný právny vzťah k takémuto pozemku, ktorý ho oprávňuje k uskutočňovaniu vlastnej pestovateľskej alebo chovateľskej činnosti na tomto pozemku.“ Doterajšie odseky číslo 6 až 10 sa primerane prečíslujú. Odôvodnenie som v zásade povedal, len ho prečítam, že sa sprísňujú podmienky pre udelenie povolenia na predaj výrobkov a poskytovanie služieb na trhovom mieste v tom smere, že žiadateľ o povolenie predaja z vlastnej pestovateľskej alebo chovateľskej činnosti bude povinný predložiť okrem čestného vyhlásenia podľa nového písmena b) aj vyššie uvedené, vyššie uvedeného odseku aj predložiť, preukáže, že je vlastníkom alebo nájomcom, resp. iný užívateľský titul na pozemku, na ktorom uskutočňuje vlastnú pestovateľskú alebo chovateľskú činnosť. 2. V článku l, 5. bode § 3 odseku 7 písmeno d) sa na konci pripájajú tieto slová: „ako aj označenie predávajúceho podľa § 10 písm. b) a c)“. Tu je odôvodnenie také, že týmto reagujeme na skutočnosti, určitú medzeru v legislatívnom zákone, ktorá spočíva v tom, že nie je žiadnym spôsobom upravené označenie predávajúceho, ak nie je podnikateľom podľa osobitných zákonov. Týka sa to predajcov výrobkov pochádzajúcich z ich vlastnej pestovateľskej alebo chovateľskej činnosti alebo z predaja lesných plodín, a súčasne aj predajcov predávajúcich vlastné použité výrobky v primeranom množstve fyzickými osobami medzi sebou. Týmto pozmeňovacím návrhom sa rozširuje úprava obcou vydávaného všeobecného nariadenia aj o označenie predávajúceho, ak je predajcom výrobkov pochádzajúcich z jeho vlastnej pestovateľskej alebo chovateľskej činnosti alebo predajcom lesných plodín, prípadne predajcom predávajúcim vlastné použité výrobky v primeranom množstve fyzickými osobami medzi sebou. To je koniec. V tej druhej časti, teda ešte uvediem aj to, by nemal byť problém nemať, mať problém sa označiť a nebáť sa označiť, že predávam, dokonca byť pyšný na to, že sa môžem označiť. Podmienky upravia obce a verím, že to upravia tak, aby to splnilo tú funkciu, ktorú to má, aby sme vedeli, čo od koho kupujeme. To je tiež veľmi dôležité. Ďakujem veľmi pekne.